32006R1489
L 278/11
JURNALUL OFÍCIAL AL UNIUNII EUROPENE
REGULAMENTUL (CE) NR. 1489/2006 AL COMISIEI
din 9 octombrie 2006
privind stabilirea, pentru exercițiul contabil 2007 al FEGA, a ratei dobânzii care urmează să fie aplicată pentru calcularea cheltuielilor de finanțare a intervențiilor constând în cumpărarea, depozitarea și comercializarea stocurilor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1883/78 al Consiliului din 2 august 1978 privind normele generale de finanțare a intervențiilor de către Fondul European de Orientare și Garantare Agricolă, secțiunea Garantare (1), în special articolul 5,
întrucât:
(1)
În temeiul articolului 3 alineatul (1) litera (b) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), intervențiile destinate reglementării piețelor agricole sunt finanțate de Fondul European de Garantare Agricolă (FEGA).
(2)
Articolul 4 alineatul (1) litera (a) din Regulamentul (CE) nr. 884/2006 al Comisiei din 21 iunie 2006 privind normele de aplicare a Regulamentului (CE) nr. 1290/2005 al Consiliului privind finanțarea prin Fondul European de Garantare Agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile de plată ale statelor membre (3) prevede ca acele cheltuieli referitoare la costurile financiare suportate de către statele membre sunt stabilite în conformitate cu normele definite în anexa IV la regulamentul respectiv, pe baza ratei uniforme a dobânzii pentru Comunitate.
(3)
Rata dobânzii uniforme pentru Comunitate corespunde mediei ratelor Euribor la termen, la trei luni și la 12 luni, înregistrate în cele șase luni care preced comunicarea statelor membre prevăzută la primul paragraf de la punctul I.2 din anexa IV la Regulamentul (CE) nr. 884/2006, ponderate cu o treime și, respectiv, două treimi. Această rată trebuie fixată la începutul fiecărui exercițiu contabil al Fondului European de Garantare Agricolă (FEGA).
(4)
Cu toate acestea, în cazul în care rata dobânzii comunicată de către un stat membru este mai mică decât rata uniformă a dobânzii fixată de către Comunitate, pentru acest stat membru se fixează, în conformitate cu anexa IV punctul I.2 paragraful al doilea din Regulamentul (CE) nr. 884/2006, o rată specifică a dobânzii. Pe de altă parte, în cazul în care un stat membru nu comunică rata medie a costurilor dobânzii, până la încheierea exercițiului, Comisia fixează rata dobânzii pentru acest stat membru la nivelul ratei uniforme fixate pentru Comunitate.
(5)
Având în vedere comunicările transmise de către statele membre Comisiei, este necesar să se fixeze ratele dobânzilor aplicabile pentru exercițiul 2007 al FEGA ținând seama de aceste elemente diferite.
(6)
Măsurile prevăzute de prezentul regulament sunt conforme cu avizul Comitetului pentru fonduri agricole,
ADOPTĂ PREZENTUL REGULAMENT:
Articolul 1
Pentru cheltuielile referitoare la costurile financiare suportate de către statele membre la mobilizarea fondurilor destinate cumpărării produselor de intervenție, efectuate din exercițiul contabil 2007 al Fondului European de Garantare Agricolă (FEGA), ratele dobânzilor prevăzute în anexa IV la Regulamentul (CE) nr. 884/2006, în conformitate cu articolul 4 alineatul (1) litera (a) din regulamentul respectiv, se fixează la:
(a)
2,1 % pentru rata specifică a dobânzii aplicabilă în Suedia;
(b)
2,3 % pentru rata specifică a dobânzii aplicabilă în Republica Cehă;
(c)
2,7 % pentru rata specifică a dobânzii aplicabilă în Irlanda;
(d)
2,8 % pentru rata specifică a dobânzii aplicabilă în Austria, Finlanda și Portugalia;
(e)
2,9 % pentru rata specifică a dobânzii aplicabilă în Grecia și în Italia;
(f)
3,0 % pentru rata specifică a dobânzii aplicabilă în Lituania;
(g)
3,2 % pentru rata uniformă a dobânzii pentru Comunitate aplicabilă în statele membre pentru care nu a fost fixată o rată specifică a dobânzii.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 octombrie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 octombrie 2006.